Emma Snerle
Emma Snerle er en dansk fodboldspiller, der spiller for den engelske klub West Ham United og for det danske landshold. Hun har spillet 30 landskampe og scoret 2 mål for Danmark (pr. 7. august 2023).
Emma Snerle startede sin seniorkarriere i Fortuna Hjørring som blot 16-årig i 2017. Med Fortuna vandt den talentfulde midtbanespiller det danske mesterskab i både 2018 og 2020 samt pokalturneringen i 2019, inden hun i januar 2022 skrev kontrakt med den engelske storklub West Ham United.
Emma Snerle har spillet 36 landskampe (10 mål) på forskellige ungdomslandshold og debuterede den 21. januar 2019 på A-landsholdet i en venskabskamp mod Finland. Hun kom ikke med i den endelige trup til EM i 2022 (udsat fra 2021 pga. coronapandemien), men spillede en vigtig rolle i kvalifikationsturneringen til VM i 2023, hvor hun var med i syv kampe og scorede to mål. Ved selve slutrunden fik hun en enkelt kamp.
I 2019 blev Emma Snerle kåret til Årets Kvindelige Talent af DBU.